Foto’s: Nog ‘n betoger sterf in Sasolburg-geweldNog ŉ betoger is gister tydens die geweld in Sasolburg dood nadat hy glo deur die polisie geskiet is. Lt. Gen. Khela Sithole, provinsiale polisiekommissaris, sê die man is dood nadat die polisie en betogers slaags geraak het by die Zamdela-polisiestasie. Hy sê die betogers het die polisie met klippe bestook terwyl ander probeer het om die polisiestasie binne te dring. “Die onafhanklike polisie-ondersoekdirektoraat (Opod) sal die voorval ondersoek. As die polisie gaan ons nie daaroor verslag lewer nie.” Minstens 238 mense is reeds in hegtenis geneem nadat die geweld Sondag uitgebreek het. Inwoners het glo betoog oor planne om Sasolburg met die Ngwathe plaaslike munisipaliteit te laat saamsmelt. Richard Baloyi, minister van samewerkende regering, het gister aangekondig dat die plan vir eers op die lange baan geskuif is. Hy het die betogers gevra om die geweld te eindig sodat leerlinge kan teruggaan skool toe en ondernemings weer kan sake doen. ŉ Taakspan is aangestel om inwoners se besware te ondersoek. ŉ Man is vroeër Dinsdagoggend glo deur ŉ motoris doodgeskiet. Die betogers het glo die pad versper waarna die motoris ŉ vuurwapen uitgehaal en ŉ waarskuwingskoot teen die grond geskiet het. Die koeël het glo die man getref en hy is later in die hospitaal dood. Die polisie ondersoek die saak. Een van ons Maroela-lesers het die volgende foto’s aangestuur: [nggallery id=105]